Balé iki kawastanan "Sri Temasek", ya iku tembung saka basa Mlayu kang ateges "Temasek kang minulya". Ing basa Mlayu, tembung "seri" utawa "sri" nduwèni teges "éndah; minulya; luhur" utawa "punjering kawigatèn" (kang narik kawigatèn jalaran kaluhurané utawa kaéndahané; punjering kawigatèn kang dadi daya tarik, lan nggumunaké). Tembung "temasek" utawa "tumasik" (Hanacaraka: ꦠꦸꦩꦱꦶꦏ꧀) ing basa Jawa nduwèni teges "kutha segara", ya iku minangka jejuluké SIngapura kala biyèn. Kawitané, balé iki namung kondhang minangka papan dalem resminé Pradana Carik Singapura (utawa Sekretaris Kolonial Singapura). Negara Singapura resmi madeg lan Mahamantri kang sepisan ya iku Lee Kuan Yew jumeneng wiwit wulan Juni 1959. Tumuli balé iki dadi dalem resminé Mahamantri lan diwastani "Sri Temasek". Sawetara iku jeneng wangunan Gedhong Pamaréntah resmi diganti, lan nuli kawastanan dadi "istana".